**БАТЛАВ.**

**МОНГОЛ УЛСЫН ИХ ХУРЛЫН ГИШҮҮН Ё.БААТАРБИЛЭГ**

ТӨРИЙН АЛБАНЫ ТУХАЙ ХУУЛЬД

НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН

ТӨСЛИЙН ҮЗЭЛ БАРИМТЛАЛ

Нэг.Хуулийн төсөл боловсруулах үндэслэл, шаардлага:

 Монгол Улсын Их Хурлаас Төрийн албаны тухай хуулийг 2017 оны 12 дугаар сарын 07-ны өдөр шинэчлэн баталж, 2019 оны 01 дүгээр сарын 01-ний өдрөөс эхлэн дагаж мөрдсөн.

Төрийн албаны тухай хуулийн шинэчилсэн найруулгыг баталснаар төрийн бодлого, үйл ажиллагааны залгамж чанар, төрийн албаны мэргэшсэн тогтвортой байдлыг хангах үр дүнтэй механизм бүрдүүлэх, төрийн албанд чадахуйн зарчмыг хэвшүүлж төрийн албан хаагчийн ажлын гүйцэтгэл, үр дүнг үнэлэх, ёс зүй, сахилга, хариуцлагын тогтолцоог бэхжүүлэх асуудлаар шинэчлэлийн томоохон алхам хийж чадсан гэж Улсын Их Хурлаас үзэж, иргэд, олон нийт, төрийн албан хаагчдын дунд ч ихээхэн хүлээлт үүсээд байв.

Төрийн албаны тухай хуулийн шинэчилсэн найруулга батлагдаад дариу 3 жил 6 сар, хүчин төгөлдөр мөрдөгдөж эхлээд 2 жил 6 сарын хугацаа өнгөрсөн боловч төрийн албаны шинэтгэлийн дараагийн үе шатыг эхлүүлэх, төрийн албыг иргэдийн эрх ашигт илүү нийцсэн, мэргэшсэн, тогтвортой, хариуцлага, ёс зүйтэй, үр ашигтай тогтолцоонд шилжүүлэх чухал ач холбогдолтой хуулийн зарим зохицуулалтын биелэлт хангалтгүй байна гэж үзэж байна. Үүний нэг тод жишээ бол төрийн захиргааны төв, орон нутгийн байгууллагуудын төрийн жинхэнэ албаны удирдах болон гүйцэтгэх албан тушаалтны сул орон тоог хуулийн дагуу нөхөх арга хэмжээ авагдаагүй. Тэр хэмжээгээр төрийн байгууллагын үйл ажиллагаа цалгардах, эзэнгүйдэх, түр орлон гүйцэтгэгч ажиллуулах зэргээр хууль зөрчигдөх нөхцөлд хүрсэн. Тухайлбал, 2021 оны 4 дүгээр сарын байдлаар яам, агентлаг, орон нутгийн төрийн захиргааны байгууллагын төрийн жинхэнэ албаны удирдах албан тушаалын 640 орон тоонд түр орлон гүйцэтгэж ажиллаж байна. Эдгээрээс 206 нь Ковид 19-ийн цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг буруулах хуулиар, 285 нь хууль зөрчин томилогдсон байдалтай байна.

Төрийн албаны зөвлөлөөс хуулийн зөрчилтэй томилгоо хийгдсэн шалтгаан нөхцөлийн нэг нь төрийн жинхэнэ албаны ерөнхий шалгалт өгч нөөцөд бүртгэгдсэн болон албан тушаалын шаардлага хангах иргэн байхгүй байгаатай холбоотой гэж дүгнэсэн байдаг. Энэ нь төрийн захиргааны ахлах түшмэлээс эхлэн тэргүүн түшмэлийн ангилалд хамаарах албан тушаалд томилогдох иргэнд төрийн алба болон төрийн захиргааны албанд ажилласан байх хугацаа тогтоож, төрийн захиргааны албанд шинэ менежмент, мэдлэг хандлага нэвтрэх, хөгжихийг хязгаарлаж, төрийн захиргааны албанд биш боловч тухайн салбартаа мэргэжлээрээ ажиллаж байгаа иргэн төрийн захиргааны албанд ажиллах боломжгүйд хүргэсэнтэй шууд холбоотой гэж үзэж байна.

Төрийн албаны тухай хуулийг шинэчлэн батлахдаа төрийн албаны төв байгууллагын үндсэн чиг үүрэгт үл хамаарах цөөнгүй бүрэн эрх, чиг үүргийг Төрийн албаны зөвлөлд өгсөн нь онол, практик болон олон улсын чиг хандлагад нийцэхгүй байна.

Дэлхий нийтийн сүүлийн үеийн чиг хандлагыг судалж үзэхэд төрийн албаны хүний нөөцийн удирдлагыг гүйцэтгэх засаглалын үндсэн бүтцийн байгууллага хариуцах нь түгээмэл болсон. Тухайлбал, Эдийн засгийн хамтын ажиллагааны байгууллагын гишүүн 36 орноос Дани, Финлянд, Исланд, Ирланд, Испани, Норвеги, Австри, Бельги, Франц, БНСУ зэрэг 28 оронд төрийн албаны хүний нөөцийн удирдлагыг гүйцэтгэх эрх мэдлийн бүтцийн байгууллага хариуцаж байгаа бол 2 улсад төвлөрсөн бүтэцгүй, Монгол Улсыг оролцуулаад Австрали, Их Британи, Шинэ Зеланд, Швед, Канад гэсэн 6 улс Төрийн албаны зөвлөлтэй төстэй бүтцийг хадгалж үлдсэн байна.

Монгол Улсын Төрийн албаны зөвлөлтэй төстэй, бие даасан, хараат бус байгууллага бүхий Канад, Шинэ Зеланд, Австрали, Сингапур зэрэг улсын туршлагыг үзэхэд хүний нөөцийн удирдлагыг Төрийн сангийн зөвлөл болон яамдын түвшинд шилжүүлсэн байх бөгөөд төрийн албаны төв байгууллага нь төрийн албан дахь мерит зарчмыг хангуулах, төрийн албыг улс төрөөс хараат бус, төвийг сахисан байлгах зэрэг цөөн тооны чиг үүрэг хэрэгжүүлдэг байна.

Одоо хүчин төгөлдөр мөрдөгдөж байгаа Монгол Улсын Засгийн газрын тухай хуулиар төрийн албаны хүний нөөцийн бодлогын төлөвлөлт, боловсруулалт, удирдлага, зохицуулалт болон дүн шинжилгээ хийх, үнэлгээ өгөх ажил Монгол Улсын сайд, Засгийн газрын Хэрэг эрхлэх газрын даргын эрхлэх асуудалд хамаарч байна. Төрийн албаны тухай хуулийг шинэчлэн батлахдаа үндсэн чиг үүрэгт нь үл хамаарах зарим эрх мэдэл, чиг үүргийг Төрийн албаны зөвлөлд олгосон байгаа нь Монгол Улсын Засгийн газрын тухай хуулийн дээрх зохицуулалтад нийцэхгүй байна.

Төрийн жинхэнэ албан хаагчийн нөөцийг бүрдүүлж төрийн албаны сул орон тоо гарсан даруйд нөхөн, төрийн байгууллагын хэвийн, тасралтгүй үйл ажиллагааг хангахад төрийн жинхэнэ албаны ерөнхий шалгалт чухал үүрэг гүйцэтгэх ёстой. Гэтэл, төрийн жинхэнэ албаны ерөнхий шалгалтыг жилд нэгээс доошгүй удаа зохион байгуулахаар хуульчилснаас үүдэн уг шалгалтыг хэзээ зохион байгуулах нь Төрийн албаны зөвлөлийн үзэмж болж, төрийн байгууллага, иргэдэд ихээхэн хүлээлт үүсгэх болсон. Тухайлбал, 2019 онд зохион байгуулсан төрийн жинхэнэ албаны ерөнхий шалгалтад 8894 иргэн оролцож байсан бол 2020 оны шалгалтад 16218 иргэн бүртгүүлсэн байдалтай байв.

Иймд дээр дурдсан шаардлага, дэлхий нийтийн чиг хандлага, өөрийн орны туршлага, үүсээд байгаа бодит нөхцөл байдлыг харгалзан төрийн жинхэнэ албан тушаалын сул орон тоог төрийн албан хаагчдаас гадна тухайн салбартаа мэргэжлээрээ ажиллаж байгаа иргэнээс сонгон шалгаруулж нөхөх, төрийн албаны төв байгууллагын зарим чиг үүргийг Монгол Улсын Засгийн газарт шилжүүлэх, төрийн жинхэнэ албаны ерөнхий шалгалтыг улирал тутамд зохион байгуулж байх талаар Төрийн албаны тухай хуульд нэмэлт, өөрчлөлт оруулах тухай хуулийн төслийг санаачлах нь зүйтэй гэж үзлээ.

**Хоёр.Хуулийн зорилго, ерөнхий бүтэц, зохицуулах харилцаа**

 Хуулийн төслийн зорилго нь төрийн улс төрийн, тусгай, үйлчилгээний албан тушаалд болон тухайн салбарт мэргэжлээрээ ажиллаж байгаа иргэний мэдлэг, туршлага, ур чадварыг төрийн захиргааны албанд авч ашиглах, иргэд төрийн албанд, түүн дундаа төрийн захиргааны албан тушаалд ажиллах адил тэгш боломжтой байх нөхцөлийг хангах, төрийн албаны хүний нөөцийн удирдлагын чиг үүргийн зохист харьцааг бий болгох, төрийн жинхэнэ албаны ерөнхий шалгалтыг улирал тутамд зохион байгуулдаг болгоход оршино.

Хуулийн төслийг Хууль тогтоомжийн тухай хуулийн 22 дугаар зүйлийн 22.1.2 дахь заалтын дагуу хуульд өөрчлөлт оруулах хуулийн төсөл хэлбэрээр боловсруулах бөгөөд төсөлд Төрийн албаны тухай хуульд оруулах дараах нэмэлт, өөрчлөлтийг тусгана:

1.Төрийн улс төрийн, тусгай, үйлчилгээний албан тушаалд ажилласан болон тухайн салбарт мэргэжлээрээ ажилласан хугацааг төрийн албанд болон төрийн захиргааны албан тушаалд ажилласан хугацаанд тодорхой хувиар дүйцүүлэн тооцох, ийнхүү дүйцүүлэн тооцох журмыг Засгийн газар батлахаар нэмэлт оруулна.

 2.Төрийн жинхэнэ албан тушаалын сул орон тоог төрийн байгууллагад ажиллаж байгаа төрийн албан хаагчдаас гадна тухайн салбарт мэргэжлээрээ ажиллаж байгаа иргэнээс нөхөх боломжтой болгох өөрчлөлтийг тусгана.

3.Монгол Улсын Засгийн газрын тухай хуульд Монгол Улсын сайд, Засгийн газрын Хэрэг эрхлэх газрын дарга төрийн албаны хүний нөөцийн бодлогын төлөвлөлт, боловсруулалт, удирдлага, зохицуулалт болон дүн шинжилгээ хийх, үнэлгээ өгөх ажлыг эрхлэхээр заасан. Хуулийн энэхүү зохицуулалтад нийцүүлэн Төрийн албаны зөвлөлд байх шаардлагагүй зарим чиг үүргийг Засгийн газарт шилжүүлнэ.

4.Төрийн жинхэнэ албаны ерөнхий шалгалтыг улиралд нэгээс доошгүй удаа зохион байгуулж байхаар Төрийн албаны тухай хуулийн холбогдох зохицуулалтад өөрчлөлт оруулна.

**Гурав.Хуулийн төсөл батлагдсаны дараа үүсэж болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

 Төрийн жинхэнэ албан тушаалын сул орон тоог төрийн албан хаагчдаас гадна тухайн салбарт мэргэжлээрээ ажиллаж байгаа иргэнээс сонгон шалгаруулж нөхөх замаар төрийн үйл ажиллагааны тасралтгүй байдал, төрийн байгууллагын хэвийн үйл ажиллагааг хангах боломж бүрдэнэ.

Мөн дотоод, гадаадын аж ахуйн нэгж, байгууллагад ажиллаж байгаа иргэдийн мэдлэг, туршлага ур чадварыг төрийн захиргааны албанд ашиглах боломжтой болж, төрийн захиргааны албанд шинэ менежмент, мэдлэг хандлага нэвтэрнэ.

Хуулийн төслийг батлан хэрэгжүүлэхэд төсөв, санхүүгийн ямар нэгэн нэмэлт зардал шаардагдахгүй болно.

**Дөрөв.Хуулийн төсөл Монгол Улсын Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр боловсруулах, хуульд нэмэлт, өөрчлөлт оруулах, хүчингүй болсонд тооцох тухай хууль тогтоомжийн талаарх санал**

Хуулийн төслийг Монгол Улсын Үндсэн хууль, олон улсын гэрээнд нийцүүлэн боловсруулах бөгөөд төсөлтэй холбогдуулан Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт оруулах тухай хуулийн төсөл боловсруулна.

--оОо--